
1-C-Szubsztituált-2-jódglikál származékok Sonogashira kapcsolási reakcióinak optimalizálása

A szénhidrátok fontos szerepet játszanak az élő szervezetben lejátszódó biológiai folyamatokban [1], azonban a természetes szénhidrát származékokban található O-glikozidos kötés kémiai és enzimatikus hasítással szemben kevéssé ellenálló. Így olyan új módszerek fejlesztése szükséges, amelyekkel nagyobb stabilitású, de szerkezetben és biológiai hatásban a természetes szénhidrátokat utánzó, úgynevezett glikomimetikumok előállítására nyílik lehetőségünk [2].
Az elágazó szénláncú szénhidrátok az utóbbi években különös figyelmet kaptak, mivel széles körben megtalálhatóak a természetben, és számos antibiotikum, makrolid vagy bakteriális poliszacharid építőegységeként is szolgálhatnak. Közülük kiemelendők a C-2 helyzetben elágazást tartalmazó származékok, amelyek a sejtfelszíni reakciók szempontjából is értékes 2-N-acetil-aminocukrok glikomimetikumai, valamint lipidek bioszintézisének inhibitorai is lehetnek [3].
Kutatómunkánk során a C-1 szénatomon metoxikarbonil csoportot tartalmazó per-O-acetilezett 2-jódgalaktál és fenilacetilén Sonogashira keresztkapcsolási reakciójának a vizsgálatával és optimalizálásával foglalkoztunk. Tanulmányoztuk a kapcsolás során alkalmazott palládium forrás, réz forrás, ligandum, bázis és az oldószer hatását a reakció lefutására. Ezt követően az optimalizált körülmények alkalmazásával kísérletet tettünk a reakció kiterjesztésére is. Végrehajtottuk a karbonilatív Sonogashira reakciót, illetve egy cukor-acetilén származékkal is elvégeztük a kapcsolási reakciót.
[1] Gabius, H. J., Ed. The Sugar Code - Fundamentals of Glycosciences; Wiley-VCH: Weinheim, 2009.

